Kompensationsmodel: - Det er forhåbentlig sidste gang, vi opfører os på den måde. Det er helt galt.

Det lokalvalgte folketingsmedlem og tidligere minister Hans Christian Schmidt (V) er mildest talt ikke tilfreds med den aftale om støjkompensation til F-35-naboerne, der landende fredag ved middagstid. Hans eget parti Venstre og Socialdemokratiet er ifølge DR ellers netop blevet enige om de sidste detaljer, der betyder, at støjramte naboer kan få 70.000 kroner i hånden frem for støjisolering. I alt vil staten bruge 250 millioner kroner dels til opkøb af ejendomme og dels til at udbetale kompensation.

- Jeg er ikke med i aftalen. Det er første gang i min politiske karriere, at jeg tager et forbehold. Jeg har lige sagt i gruppen, at jeg ikke vil acceptere, at vi kører hen over en lille gruppe mennesker, der har store værditab. Det er ikke i orden at behandle folk på den måde, og det ville jeg sige, uanset om det gælder Sønderjylland eller et andet sted i landet, siger han.

I aftalen lyder det, at 117 ejendomme tættest på flyvestationen i den såkaldt røde zone får tilbud om opkøb, mens cirka 1500 boliger i den gule zone kan vælge mellem støjsikring eller 70.000 kroner i hånden. Hans Christian Schmidt raser over, at staten nøjes med at kompensere frem for at ifalde sig et egentligt erstatningsansvar.

- Man giver en kompensation, men fratager folk muligheden for og retten til at få vurderet om det tab, man lider, er større end de 70.000 kroner, siger han med henvisning til, at man ved anlæg af eksempelvis nye veje sender en uvildig ekspropriationskommission ud for at vurdere det egentlige tab.